Klokken er tre søndag eftermiddag. En nøje planlagt aktion for at hindre udvisningen af den 20-årige afghanske flygtning Fawad er gået i gang. På Nørreport Station står omkring 20 aktivister og bliver orienteret om, hvad de skal gøre, når de kommer ud i lufthavnen. De skal henvende sig til de mennesker, der står ved check in-skranken til flyet fra Turkish Airlines mod Istanbul klokken 18.40.

Meningen er, at få passagererne til at nægte at flyve med den afviste asylansøger. Det kan de gøre ved at protestere, ved at råbe eller ved at nægte at spænde sikkerhedsbælterne. Hvis kaptajnen føler, at det kan medføre en risiko for passagererne at flyve med den afviste, kan han nægte at flyve.

»Det har virket før. På flyet er det ikke politiet, der er øverste myndighed, men kaptajnen,« siger en ung kvinde til aktivisterne.